Yhdysvalloissa on puhjennut raivoisa sota konservatiivikanava Fox Newsin ja konservatiivien tämän hetken suosituimman presidenttikandidaatin, räävittömän miljardöörin Donald Trumpin välille.

Donald Trump on menettänyt tyystin hermonsa Foxin näkyvimmälle toimittajalle Megyn Kellylle, joka tunnetaan äärimmäisen aggressiivisista haastatteluistaan ja Kelly File -ohjelmastaan, joka rikkoo katsojaennätyksiä.

Trump onkin riehunut pitkin sosiaalista mediaa torstain republikaaniehdokkaiden ensimmäisen tv-tentin jälkeen, jonka juontajista yksi oli Megyn Kelly.

Näin Kelly kysyi Trumpilta torstain tv-tentissä: “Kutsut naisia, joista et pidä lihaviksi sioiksi, koiriksi ja vastenmielisiksi elukoiksi. Twitter-tililläsi on useita halventavia kommentteja naisten ulkonäöstä. Kuuluuko tällainen temperamentti miehelle, joka meidän tulisi äänestää seuraavaksi presidentiksi?”

Kysymys on täysin validi ja esitetty miehelle, joka pyrkii maailman vaikutusvaltaisimpaan virkaan. Trump on esittänyt useita hyvin vastenmielisiä kommentteja naisista, eikä hän voi millään kuvitella, että toimittajat sivuuttaisivat nämä asiat olankohautuksella.

Tällaiselle miehellekö meidän pitäisi antaa ydinasesalkku?

Trump vastasi jotain liiallisesta poliittisesta korrektiudesta, mutta päästi temperamenttinsa valloilleen vasta lähetyksen jälkeen. Trump onkin nyt twiitannut ja retwiitannut yli 30 viestiä väittelystä ja Kellystä, joissa toimittajaa kutsutaan muun muassa ammattitaidottomaksi bimboksi. Itse Trump vihjasi, että Kelly kärsi vaaliväittelyn aikana kuukautisoireista: “Hänellä vuoti verta silmistä ja mistä tahansa”, Trump totesi haastattelussa.

Tällaiselle miehellekö meidän pitäisi antaa ydinasesalkku? Mutta Trumpin kannatus on tällä hetkellä suurempi kuin konservatiivien kakkos- ja kolmosehdokkaan yhteensä.

Myös Suomessa media ja poliitikot ovat vähän väliä tukkanuottasilla. Perussuomalaisten puoluekokous kärjistyi siihen, että Timo Soini heilutteli kädessään nivaskaa toimittajien kommentteja sosiaalisessa mediassa ja kertoi harkitsevansa niiden julkaisemista. Niissä toimittajat pohtivat, mistä Soinin saisi kiinni kesälomiltaan kommentoimaan Olli Immosen twiiteistä noussutta kohua.

Kun puolue alkaa kytätä toimittajien some-kommentteja, kerätä niitä ja uhkailla yksittäisiä toimittajia niiden julkaisulla, ollaan demokratian kannalta jo hieman erikoisessa tilanteessa. Avoimessa yhteiskunnassa median tehtävä on kysyä poliitikoilta myös vaikeita kysymyksiä ja vaatia vastauksia. Soini on ulkoministeri ja hallituspuolueen puheenjohtaja, joten hän on yksi suurimmista vallankäyttäjistä Suomessa.

Ulkoministerillekin kuuluu kesäloma ja yksi toimittaja-kuvaajapari oli lähestynyt Soinia hänen kesäasunnollaan, mistä mies hermostui lopullisesti. Mutta toimittajien some-viestien kaivelu ja uhkailu kertoo jo melko synkkää kuvaa puoluejohtajan demokratiakäsityksestä.

Myös Soinin puoluetoverin Jussi Halla-ahon kommentit demokratiasta ja sen toimivuudesta herättivät ihmetystä. Halla-aho rinnasti kommentissaan ääriliikkeet ja perussuomalaisia arvostelevat toimittajat demokratian vihollisiin, jotka “pyrkivät sanelemaan, minkälaisia mielipiteitä yhteiskunnassa saa olla”.

Eli Halla-ahon mielestä kansanedustajat saavat vapaasti esittää somessa väkivaltaretoriikkaa ja vähemmistöjä leimaavaa puhetta, mutta Halla-ahon sananvapauskäsitykseen ei kuulu se, että toimittajat saisivat kysyä ihmisvihamielisistä kirjoituksista poliitikoilta. Kerrassaan mielenkiintoinen demokratiakäsitys hallituspuolueen jäseneltä!

Sanna Ukkola

Kirjoittaja on Ylen aamu-tv:n juontaja